**กระทรวงอุตฯ ลงพื้นที่บึงกาฬ​ เยี่ยมชมการแปรรูปยางพารา 1 เดียวของจังหวัด​ เล็งยกระดับผลิตภัณฑ์รับการแข่งขันยุค​ 4.0**

จ.บึงกาฬ 11 ธันวาคม 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นางสาวนิสากร จึงเจริญธรรม รองปลัดกระทรวงอุตสาหกรรม​ นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นายณัฐพล รังสิตพล ผู้อำนวยการสำนักงานเศรษฐกิจอุตสาหกรรม นายภานุวัฒน์ ตริยางกูรศรี รองอธิบดีกรมส่งเสริมอุตสาหกรรม รักษาการผู้ตรวจราชการกระทรวงอุตสาหกรรม และคณะผู้บริหารกระทรวงอุตสาหกรรม ลงพื้นที่เยี่ยมชมบริษัท ศรีแก้วรับเบอร์เทค จำกัด ต.เหล่าทอง อ.โซ่พิสัย โดยมีนายธวนิช ชัยชนะ เจ้าของ บ.ศรีแก้วรับเบอร์เทค กล่าวต้อนรับ พร้อมนำเยี่ยมชมบริษัทและฟาร์มเมลอนออร์แกนิก

บ.ศรีแก้วรับเบอร์เทค จำกัด ประกอบธุรกิจแปรรูปยางพาราเจ้าแรกและเจ้าเดียวใน จ.บึงกาฬ โดยผลิตและจำหน่ายผลิตภัณฑ์หมอน เบาะรองนั่ง หมอนรองคอ แผ่นอาสนะ แผ่นรองสำหรับผู้ป่วยแผลกดทับ ที่ผลิตจากยางพาราแท้ 100% จากสวนยางบนพื้นที่ 50 ไร่ ของบริษัท และยังรับซื้อน้ำยางจากชาวสวนยางใกล้เคียง โดยมีกำลังผลิต 40 ตันต่อวัน และมีตลาดส่งออกทั้งในและต่างประเทศ ซึ่งผลิตภัณฑ์ทุกตัวได้รับใบรับรองความปลอดภัยไร้สารเคมีแม้ผิวบอบบาง และรับประกันการใช้งานยาวนานถึง 10 ปี ทั้งนี้ บริษัทยังได้ออกแบบและพัฒนาผลิตภัณฑ์ต้นแบบรองเท้านักเรียน พื้นสนามฟุตซอล ที่นวดเท้า มะเฟืองนวดมือ ยางยืดออกกำลังกาย โต๊ะ เก้าอี้ นอกจากนี้บริษัทยังได้มีการทำธุรกิจเมลอนและผักปลอดสารพิษที่ปลูกในเรือนปิดปลอดภัย 100% ภายใต้ชื่อบริษัท ศรีแก้วเมลอนฟาร์ม ซึ่งความพิเศษและเป็นเอกลักษณ์ของเมลอนที่สามารถสลักชื่อได้ตามที่ลูกค้าต้องการ

ทั้งนี้ บริษัทดังกล่าวได้เข้าร่วมโครงการเพิ่มประสิทธิภาพการผลิตและการบริหารธุรกิจอุตสาหกรรมเกษตรแปรรูปของศูนย์ส่งเสริมอุตสาหกรรมภาคที่ 4 จ.อุดรธานี เพื่อปรับปรุงการบริหารจัดการ ด้านการผลิต การตลาด ของบริษัทให้มีประสิทธิภาพภาพมากยิ่งขึ้น ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว